text: Esbjerg fik et point med fra Brøndby Stadion
  04 oktober 2015 kl. 18.10
  Det lignede længe en Brøndby-sejr, men så dukkede den hollandske angriber Mick van Buren op og sikrede Esbjerg det ene point. 
  Brøndby lignede længe en vinder, efter den finske skarpretter Teemu Pukki fuldstændig umarkeret på Magnus Erikssons oplæg sendte bolden ind bag en chanceløs Dubravka i Esbjergs mål. Sådan skulle det dog ikke blive.
  Kort efter lavede Esbjergs trænerstab dog en ganske fornuftig indskiftning, da Mick van Buren kom på banen. Et kvarter senere scorede han nemlig udligningsmålet, som sikrede Esbjerg det ene point. Og det er et vigtig point.
  Det ene point betyder nemlig, at Esbjerg lige nøjagtig sniger sig foran Viborg i Superliga-tabellen. Der bliver uddelt tv-penge i denne runde, og den lille rokade i bunden af ligaen giver Esbjerg 700.000 kroner i TV-penge – 300.000 kroner mere end Viborgs 11. plads giver.
  